b"\n_START_ARTICLE_\nMiraklets Fald\n_START_PARAGRAPH_\nMiraklets Fald (Roman) er den danske forfatter Christian Reslows debutroman fra 2010._NEWLINE_Bogen blev udgivet under genrebetegnelsen; Science-Fantasy Thriller \xe2\x80\x93 samme genre som George Lucas' Star Wars-serie. Bogen er p\xc3\xa5 398 sider, med forsideillustration af S\xc3\xb8ren Klok._NEWLINE_Romanen h\xc3\xb8stede overvejende positive anmeldelser ved sin udgivelse, omend visse kritikere var utilfredse med, at forfatteren ikke forklarede nok om selve multi-dimensions teorien, der var en v\xc3\xa6sentlig del af bogens tema.\n_START_SECTION_\nSynopsis\n_START_PARAGRAPH_\nHistorien udspiller sig omkring to kvinder, der bytter plads p\xc3\xa5 tv\xc3\xa6rs af to dimensioner._NEWLINE_Den ene kvinde, Anni Browers, lever i (hvad formodes at v\xc3\xa6re) vores verden, hvor hun arbejder som l\xc3\xa6ge p\xc3\xa5 Sct. Josephs hospital, i den fiktive by Pinaceae Falls. Den anden kvinde, kun kendt som Nina hele bogen igennem, er en rebelsk overlevende i en verden, der er lagt \xc3\xb8de i et form for \xc3\xb8rkenlandskab._NEWLINE_I Ninas verden findes en diskret anordning, ved navn 'Fendahlisken', der kan placeres mod brugerens l\xc3\xa5r og tillade denne at springe imellem to dimensioner. Idet Nina finder og aktiverer denne anordning, springer hun over i Annis verden og bytter derfor plads med hende \xe2\x80\x93 en n\xc3\xb8dvendig betingelse for, at maskinen i det hele taget virker. Resten af historien er en h\xc3\xa6sbl\xc3\xa6sende menneskejagt, hvori Nina jages af vores verdens politi og Anni jages af Ninas verdens svar p\xc3\xa5 pirater. Bogen beskriver udpenslet vold i meget grafiske beskrivelser._NEWLINE_Adskillige steder, h\xc3\xa6ndelser og personer kan forbindes med andre historier, skrevet af Christian Reslow, s\xc3\xa5som byen Sunshine Fields \xe2\x80\x93 der ogs\xc3\xa5 er at finde i den korte novelle 'Jack Jaws'._NEWLINE_Selve teorien vedr. de alternative dimensioner bliver aldrig forklaret i l\xc3\xb8bet af romanen og kan derfor tolkes p\xc3\xa5 forskellige m\xc3\xa5der; Enten er Ninas verden; '\xc3\xb8demarken' en fremtidig udgave af vores egen, hvilket ville forklare lighederne mellem sprogene og religionerne \xe2\x80\x93 og i s\xc3\xa5 fald er Mekanismen; 'Fendahlisken' i virkeligheden en tidsmaskine. Ellers er der tale om to dimensioner, der har udviklet sig ens, indtil den ene dimension er blevet ramt af en krigskatastrofe eller lignende. I sidsten\xc3\xa6vnte tilf\xc3\xa6lde m\xc3\xa5 man undres over de sproglige ligheder, samt det teologiske tema, der g\xc3\xa5r igen igennem bogen."